CELEX: 32021D0929
Language: lv
Date: 2021-05-06 00:00:00
Title: Padomes Lēmums (ES) 2021/929 (2021. gada 6. maijs) par to, kā regulē kontaktus starp Padomes Ģenerālsekretariātu un interešu pārstāvjiem

11.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 207/19
               
            
         PADOMES LĒMUMS (ES) 2021/929
         (2021. gada 6. maijs)
         par to, kā regulē kontaktus starp Padomes Ģenerālsekretariātu un interešu pārstāvjiem
         EIROPAS SAVIENĪBAS PADOME,
         ņemot vērā Līgumu par Eiropas Savienību,
         ņemot vērā Līgumu par Eiropas Savienības darbību, un jo īpaši tā 240. pantu,
         tā kā:
         
                     (1)
                  
                  
                     Līguma par Eiropas Savienību (LES) 11. panta 1. punktā ir noteikts, ka Savienības iestādēm ar atbilstīgiem līdzekļiem ir jādod pilsoņiem un apvienībām, kas tos pārstāv, iespēja izteikt savus viedokļus visās Savienības darbības jomās un publiski apmainīties ar tiem. Turklāt 11. panta 2. punktā ir noteikts, ka Savienības iestādēm ir jāuztur atklāts, pārredzams un pastāvīgs dialogs ar minētajām apvienībām un pilsonisko sabiedrību.
                  
               
                     (2)
                  
                  
                     Līguma par Eiropas Savienības darbību (LESD) 15. panta 1. punktā ir paredzēts, ka, lai veicinātu labu pārvaldību un nodrošinātu pilsoniskās sabiedrības līdzdalību, Savienības iestādēm un struktūrām ir jādarbojas iespējami atklāti.
                  
               
                     (3)
                  
                  
                     Saskaņā ar LESD 298. pantu, veicot uzdevumus, Savienības iestādēm un struktūrām ir jāsaņem atvērtas, efektīvas un neatkarīgas Eiropas administrācijas atbalsts.
                  
               
                     (4)
                  
                  
                     Lai Savienības iestādes, struktūras, biroji un aģentūras (“Savienības iestādes”) varētu darboties iespējami atklāti, būtu jāļauj ieinteresētajām personām lēmumu pieņemšanas procesā paust savu viedokli un speciālās zināšanas, lai uzlabotu pieņemto lēmumu kvalitāti un atbalstu tiem.
                  
               
                     (5)
                  
                  
                     Lai saglabātu uzticēšanos Savienības politiskajiem, likumdošanas un administratīvajiem procesiem, kontaktēšanās ar interešu pārstāvjiem būtu jāīsteno pārredzami un ētiski.
                  
               
                     (6)
                  
                  
                     Šajā nolūkā Eiropas Parlaments, Eiropas Savienības Padome un Eiropas Komisija noslēdza Iestāžu nolīgumu par obligātu Pārredzamības reģistru (1) (“Iestāžu nolīgums”).
                  
               
                     (7)
                  
                  
                     Padome ir apņēmusies izveidot satvaru pārredzamiem un ētiskiem kontaktiem starp interešu pārstāvjiem un tās Ģenerālsekretariāta ierēdņiem un darbiniekiem (“darbinieki”), ieviešot nosacītības principu. Saskaņā ar šo principu reģistrācija Pārredzamības reģistrā ir obligāts priekšnosacījums, lai interešu pārstāvji varētu veikt konkrētas Iestāžu nolīgumā ietvertās darbības.
                  
               
                     (8)
                  
                  
                     Padome uzskata, ka tāda Pārredzamības reģistra izveide, kas būtu kopīgs Eiropas Parlamentam, Padomei un Komisijai un atvērts citām Savienības iestādēm, ir visefektīvākais veids, kā īstenot nosacītības principu. Iestāžu nolīgumam pievienotā rīcības kodeksa ievērošanai vajadzētu būt priekšnosacījumam reģistrācijai Pārredzamības reģistrā.
                  
               
                     (9)
                  
                  
                     Pārredzamības reģistra struktūrvienības būtu jāpilnvaro saskaņā ar Iestāžu nolīgumu arī Padomes vārdā pieņemt atsevišķus lēmumus attiecībā uz pieteikumu iesniedzējiem un reģistrētajiem.
                  
               
                     (10)
                  
                  
                     Nekas šajā lēmumā nebūtu jāinterpretē kā tāds, kas piešķir Pārredzamības reģistrā reģistrētajiem interešu pārstāvjiem privileģētas tiesības piekļūt Padomes rīcībā esošajiem dokumentiem,
                  
               IR PIEŅĒMUSI ŠO LĒMUMU.
         
            1. pants
            Nosacītības princips
            Šajā lēmumā paredzētajos gadījumos un saskaņā ar Iestāžu nolīgumu reģistrācija Pārredzamības reģistrā ir obligāts priekšnosacījums, lai interešu pārstāvji varētu veikt konkrētas darbības.
         
         
            2. pants
            Pārredzamības reģistrs
            
               1.   Iestāžu nolīgumā ir noteikts ietvars reģistrējamo interešu pārstāvju veiktajām darbībām, kā arī nosacījumi interešu pārstāvju atbilstībai un reģistrācijai Pārredzamības reģistrā.
            
            
               2.   Pārredzamības reģistra valdē Padomi pārstāv tās ģenerālsekretārs. Valde lēmumus pieņem vienprātīgi, un tai palīdz kopīgs sekretariāts saskaņā ar Iestāžu nolīgumā paredzētajiem nosacījumiem.
            
            
               3.   Valde un sekretariāts ir pilnvaroti saskaņā ar Iestāžu nolīgumu Padomes vārdā pieņemt atsevišķus lēmumus attiecībā uz pieteikumu iesniedzējiem un reģistrētajiem.
            
         
         
            3. pants
            Sanāksmes ar Padomes Ģenerālsekretariāta darbiniekiem
            
               1.   Sanāksmēm, ko rīko starp interešu pārstāvjiem un Padomes Ģenerālsekretariāta ģenerālsekretāru un ģenerāldirektoriem, ir nepieciešama interešu pārstāvju iepriekšēja reģistrācija Pārredzamības reģistrā.
            
            
               2.   Saskarsmē ar interešu pārstāvjiem Padomes Ģenerālsekretariāta darbinieki ievēro rīcības noteikumus un standartus, kas izklāstīti Eiropas Savienības Civildienesta noteikumos un Savienības pārējo darbinieku nodarbināšanas kārtībā, kas noteikti Padomes Regulā (EEK, Euratom, EOTK) Nr. 259/68 (2), kā arī citus attiecīgos Padomes Ģenerālsekretariāta iekšējos noteikumus. Padomes Ģenerālsekretārs saskaņā ar šajā lēmumā izklāstītajiem principiem pieņem jebkurus tādus papildu norādījumus darbiniekiem, kas var būt vajadzīgi, lai īstenotu minētos noteikumus un standartus.
            
            
               3.   Padomes Ģenerālsekretārs veic pasākumus, lai palielinātu darbinieku informētību par noteikumiem, kurus piemēro kontaktiem ar interešu pārstāvjiem.
            
         
         
            4. pants
            Tematiski brīfingi
            Dalībai interešu pārstāvjiem paredzētos tematiskos brīfingos, ko organizē Padomes Ģenerālsekretariāts, attiecīgā gadījumā un pēc apspriešanās ar Padomes prezidentvalsti, ir nepieciešama interešu pārstāvju iepriekšēja reģistrācija Pārredzamības reģistrā.
         
         
            5. pants
            Publiski pasākumi
            Interešu pārstāvju kā referentu, to profesionālās darbības ietvaros, dalībai Padomes Ģenerālsekretariāta rīkotos publiskos pasākumos, ir nepieciešama interešu pārstāvju iepriekšēja reģistrācija Pārredzamības reģistrā.
         
         
            6. pants
            Piekļuve Padomes telpām
            
               1.   Šā lēmuma 3., 4. un 5. pantā minēto darbību veikšanai Padomes Ģenerālsekretariāts piešķir interešu pārstāvjiem personīgas caurlaides, kas dod pagaidu piekļuvi Padomes telpām, ar nosacījumu, ka jāreģistrējas Pārredzamības reģistrā un jāievēro Padomes drošības noteikumi. Interešu pārstāvji nepiedalās Padomes vai tās darba sagatavošanas struktūru sanāksmēs, izņemot, ja viņu klātbūtne ir atļauta saskaņā ar Padomes Lēmumu 2009/937/ES (3) (“Padomes reglaments”).
            
            
               2.   Padomes Ģenerālsekretariāts nosaka drošības un identitātes prasības attiecībā uz caurlaižu izsniegšanu interešu pārstāvjiem.
            
         
         
            7. pants
            Piekļuve dokumentiem
            Interešu pārstāvju piekļuvi Padomes dokumentiem reglamentē ar Eiropas Parlamenta un Padomes Regulu (EK) Nr. 1049/2001 (4).
         
         
            8. pants
            Īstenošana
            Padomes Ģenerālsekretariāts veic šā lēmuma īstenošanai nepieciešamos pasākumus.
         
         
            9. pants
            Stāšanās spēkā
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 6. maijā
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  Iestāžu nolīgumam starp Eiropas Parlamentu, Eiropas Savienības Padomi un Eiropas Komisiju par obligātu Pārredzamības reģistru (skatīt šā Oficiālā Vēstneša 1 lpp.).
         
            (2)  OV L 56, 4.3.1968., 1. lpp.
         
         
            (3)  Padomes Lēmums 2009/937/ES (2009 gada 1. decembris), ar ko pieņem Padomes reglamentu (OV L 325, 11.12.2009., 35. lpp.).
         
            (4)  Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).